Peter Skaarup (DF), 2004-09-07:
»Hvad vil statsministeren i sin egenskab af minister for pressen foretage sig for, at det kan sikres, at den fuldstændige sandhed bag ransagningen, tilbageholdelsen og beslaglæggelsen den 19. marts 2004 hos den tyske journalist Hans-Martin Tillack, Die Stern, kan komme for dagen, og de ansvarlige personer blive stillet til regnskab og straffet for deres overgreb mod den fri presse?«
Begrundelse
Der henvises til begrundelsen for spørgsmål nr. S 4560.
Spørgeren finder det yderst vigtigt, at det afdækkes, hvilken rolle EU's antisvindelagentur OLAF har spillet.
OLAF har selv afvist at stå bag ransagningen.
Men belgiske og tyske journalister har peget på, at OLAF må stå bag, idet OLAF - som lydigt værktøj for EU - har en interesse i at »identificere og udtørre en journalists kilder til information«, som det er formuleret af det belgiske journalistforbund, AGJPB. Det er uhyggeligt, hvis den opfattelse mere og mere breder sig, at EU ikke vil bekæmpe den åbenlyse svindel og korruption, der finder sted inden for EU's egne organer, men i stedet bekæmper, forfølger og straffer de personer, der afslører svindlen og fortæller offentligheden om den.
Det er statsministeren og hans ministerkolleger i andre EU-lande, der må forholde sig til begivenheder som denne og gribe ind for at stoppe et enormt magtapparats skruppelløse misbrug til at nedtromle berettiget kritik.
Det er statsministeren, der må træde i karakter og fortælle, hvad han har tænkt sig at stille op i en situation som denne, der handler om liv og død for ytringsfriheden og pressefriheden.
»Er statsministeren enig i, at det belgiske politis tilbageholdelse af, ransagning hos og beslaglæggelse af dokumenter tilhørende den tyske journalist Hans-Martin Tillack fra ugebladet Stern er et alvorligt brud på pressefriheden?« Begrundelse Den 19. marts 2004 foretog belgisk politi ransagning i den tyske journalist Hans-Martin Tillacks hjem og kontor i Bruxelles.
Politiet tilbageholdt Tillack i 10 timer, hvorunder han blev nægtet ret til advokatbistand og end ikke måtte tale med sin hustru eller sin arbejdsgiver, og beslaglagde alt hans arbejdsmateriale.
Hans-Martin Tillack har ikke krav på at have sin advokat med til møder med politiet, og advokaten har ikke krav på at se sagens akter.
Årsagen hertil er, at Hans-Martin Tillack ikke formelt er mål for efterforskningen.
Efterforskningen retter sig ifølge det belgiske politi mod »inconnu« - altså en ukendt person.
Den 42-årige Tillack er kendt for sine afsløringer af svindlen i EU's statistiske kontor, Eurostat.
Tillack har tidligere beskæftiget sig med Paul van Buitenen-rapporten, der afslørede omfattende svindel i den forrige Europa-Kommission, der medvirkede til dennes fald.
Senest har Tillack i marts måned i indeværende år offentliggjort, hvordan EU-parlamentarikere bruger stråmænd til at skrive under på deres mødesedler, der resulterer i diæter på knap 2.000 kr. Ifølge oplysninger i forskellige medier, bl.a. Stern, Frankfurter Allgemeine Zeitung og EU Observer, må det antages, at EU's antisvindelagentur OLAF står direkte eller indirekte bag ransagningen og beslaglæggelsen.
Spørgeren er bevidst om, at efterforskningen i Belgien kan finde sted, fordi der i Belgien ikke eksisterer nogen beskyttelse af journalisters kilder. Menneskerettighedsdomstolen dømte i 2003 Belgien for at have overtrådt reglerne om ytringsfrihed på grund af den manglende kildebeskyttelse.